Lav et referat af nedenstående tekst:

Tekst:
Hele ugen har debatten raset om vilde gymnasiefester og førsteårselever der bliver ydmyget til såkaldte puttemiddage på gymnasier nord for København. Fredag aften var det så blevet Nørresundby Gymnasiums tur til at holde, hvad de selv kalder Babybal. Ballet byder på sliksutter til alle førsteårselever, der også skal males i ansigtet. Og så skal alle de nye 1.g’ere stille sig op på gymnasiets skulptur formet som en and og synge Rapanden Rasmus. - Man kan godt være lidt nervøs for, om man kan sangene, og om folk tegner på én, siger Nikoline Frankfurth fra 1.Q. Alle ritualer og traditioner er godkendt og bliver overvåget af gymnasiets ledelse. Nørresundby Gymnasium har endda selv indkøbt sliksutterne og ansigtsmalingen, der skal pynte førsteårseleverne. - Det har altid været sådan, at når kommer ind og er ny et eller andet sted, så skal man lige prøves lidt af. Det, synes jeg, er en naturlig ting i sådan et fællesskab, som vi har her. Bare det ikke tager overhånd. Hvis fortsættereleverne tager ved fysisk og ikke forstår et nej, så er det ikke okay, siger vicerektor Niels Magnus Christensen. Elever: Her er ingen seksuelle undertoner De elever, som TV2 Nord talte med fredag eftermiddag, mener ikke, det traditionsrige Babybal går over nogle personlige grænser. - Det, der skete i København, havde mange seksuelle undertoner, men det er der ikke her. Her skal man bare tegnes på og synge en sang, og så er det jo ikke værre end det, siger Magnus Andersen fra 3.E. - Selvfølgelig så bliver man da lidt nervøs for, hvad der kan ske, men man må jo bare stole på folk. Der er ikke andet, man kan gøre, siger Nikoline Frankfurth fra 1.Q.

Referat:
Fredag aften afholder Nørresundby Gymnasium fest, hvor de nye 1.g’ere skal igennem stedets traditionsrige 'drillerier'. Vicerektoren har ingen problemer med det, de nye elever udsættes for.